บจ.ทำกำไรนิวไฮ
ฟัน6แสนล.สูงสุดตั้งแต่มีตลาดบริษัทปึ้กโตทุกปีฝ่าวิกฤตฉลุย บริษัทในตลาดหุ้นสร้างสถิติใหม่ ปี 2553 กำไรรวมสูงเป็นประวัติการณ์ 6.1 แสนล้าน โต 32% แกร่งฝ่าวิกฤตหลายระลอก
17 ส.ค. 2554

ฟัน6แสนล.สูงสุดตั้งแต่มีตลาดบริษัทปึ้กโตทุกปีฝ่าวิกฤตฉลุย บริษัทในตลาดหุ้นสร้างสถิติใหม่ ปี 2553 กำไรรวมสูงเป็นประวัติการณ์ 6.1 แสนล้าน โต 32% แกร่งฝ่าวิกฤตหลายระลอก




นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า บริษัทจดทะเบียน (บจ.) ในตลาดหลักทรัพย์ (SET) สร้างสถิติกำไรสูงสุดนับตั้งแต่จัดตั้งตลาดหลักทรัพย์ โดยปี 2553 มีกำไรสุทธิรวมถึง 614,299 ล้านบาท เพิ่มขึ้น 32.42% จากปีก่อนเติบโตทุกอุตสาหกรรม มาจากยอดขายรวมเพิ่มขึ้น 16.87% เป็น 7,339,196 ล้านบาท เฉพาะไตรมาส 4 มีกำไรสุทธิถึง 165,817 ล้านบาท เพิ่มขึ้น 41.86% 
ทั้งนี้ บจ.ใน SET มีกำไรสุทธิ 614,299 ล้านบาท นับว่าเพิ่มขึ้นเกือบเท่าตัวเทียบกับปี 2551 ที่ทำได้ทั้งสิ้น 310,701 ล้านบาท และยังแซงหน้าปี 2548 ที่มีกำไรสุทธิสูงสุดมาก่อน 533,818 ล้านบาท 
สำหรับบริษัทใหญ่ในกลุ่ม SET 100 มีกำไรสุทธิรวม 521,213 ล้านบาท คิดเป็น 84% ของกำไรทั้งตลาด เพิ่มขึ้น 26.92% จากปีก่อน โดยมียอดขายเพิ่มขึ้น 17% และกำไรอัตราแลกเปลี่ยนเพิ่มขึ้น 133% ภาระดอกเบี้ยจ่ายลดลง 1.08% ในขณะที่ต้นทุนขายเพิ่มขึ้น 18% ส่งผลให้อัตรากำไรขั้นต้นลดลงเล็กน้อยจาก 19.35% เป็น 18.45%
นายจรัมพร กล่าวว่า แม้ว่าในช่วง 3 ปีที่ผ่านมา (2551-2553) จะเกิดวิกฤตการเงินโลกและเหตุรุนแรงทางการเมือง แต่กำไรสุทธิก็เพิ่มขึ้นตลอดในอัตราเฉลี่ยถึง 40.61% และหากย้อนหลังไป 10 ปี (25442-553) ก็เพิ่มขึ้นเฉลี่ย 17.14% ตอกย้ำถึงความแข็งแกร่งของพื้นฐานเศรษฐกิจและศักยภาพของผู้ประกอบการ บจ.
ขณะที่แนวโน้มกำไรสุทธิในปีนี้ว่า บจ.อาจจะทำได้ไม่สูงเท่าที่หลายฝ่ายคาดไว้เมื่อปลายปี 2553 เนื่องจากเศรษฐกิจได้รับผลกระทบจากราคาน้ำมันและเงินเฟ้อสูง แต่เชื่อว่า บจ.มีความแข็งแกร่งพอ สามารถปรับตัวได้ดี ทำให้ได้รับผลกระทบไม่มากเหมือนในช่วง 23 ปีที่ผ่านมา ราคาน้ำมันเคยขึ้นไปถึง 150 เหรียญสหรัฐต่อบาร์เรล